text: DERES MAJESTÆT OG KONGELIGE HØJHEDER.
  Det er 12. og sidste gang, jeg som såkaldt aldersformand åbner Folketinget.
  Vi åbner, selv om der måske er valg på vej, for det kræver Grundloven.
  Mine måske sidste ord til jer fra denne talerstol skal være:
  Rank ryggen. Jeg er førstehåndsvidne på, at I, folkevalgte er langt bedre end jeres rygte.
  I arbejder hårdt og seriøst – måske arbejder I FOR hårdt og får for lidt tid til at tænke og fundere.
  Derfor: Lad jer ikke stresse af de mange medier og af hinanden.
  Lad jer ikke stresse af de mange ivrige rådgivere.
  Insister på, at det er folkevalgte, der skal bestemme.
  Stå op mod topstyring. Husk, at få tid til at tænke. Husk, at stå fast!
  Afvis kommentatorernes snak om, at alt er taktik og udspekulering.
  Vær autentiske. Insister på, at I faktisk mener det, I siger, og mener, det er bedst for Danmark.
  Vær gode ved Danmark og lev op til det nordiske guld, som er den grundlæggende TILLID. Den hjalp os gennem coronaen og vil hjælpe os gennem krigen og inflationen.
  Tillid til, hvad vores samfund formår. Tillid til hinanden, til myndigheder, ja, sågar tillid til politiske modstandere.
  Husk, at det måske giver flere stemmer at anerkende andre end at mistænke dem. At behandle hinanden som vi selv vil behandles.
  Valgflæsk og stemmefiskeri kan nok ikke undgås. Men sørg for, at det ikke gør varig skade. Og lad være at sætte befolkningsgrupper op mod hinanden.
  Husk, at I er en del af noget større. Et land med ordentlighed, hvor få har for meget og færre for lidt.
  Ja, jeg ved godt, jeg her har brudt forretningsordenen ved at bruge direkte tale. Det må man ikke for formanden. Men formanden, det er jo også mig! Et par minutter endnu. I hvert fald indtil vi nu "sætter" tinget, som det hedder.
  